"Suurte objektide puhul on see täiesti tavapärane ja ma ei tea mitte ühtegi suurt asja Tallinnas, mis oleks tehtud ilma selleta, et keegi poleks vastu olnud," ütles Aas Vikerhommikus.



Aasa sõnul on Reidi teed väga pikalt planeeritud ning juba aastakümneid tagasi oli see teekoridor seal paika pandud, et kunagi tulevikus sealt tee peaks minema.

"Huvitaval kombel nii kaua, kui sealt seda tegema polnud hakatud, siis ei võidelnud selle vastu keegi. Nagu tavaliselt, kui tegevus pihta hakkab, siis ilmuvad välja need, kes ütlevad, et see, mida tegema hakatakse, on täitsa vale asi," nentis ta.

Aasa sõnul tuntakse seda projekti Reidi tee nime all, aga tegelikult sisaldab see endas väga palju muid asju ja sõidutee on sellest ainult üks osa.

"Kõigepealt on ju tegemist kaldakindlustuste rajamisega, sealt edasi tuleb rannapromenaad, kergliiklusteed ja selline pikendus läheb Russalka juurest kuni kesklinnani välja. See annab inimestele võimaluse liikuda otse kesklinnast Piritani välja. Loomulikult sinna juurde kõikvõimalikud puhke- ja mänguelemendid, ka pargitaastamine," ütles ta ja lisas, et need, kes muretsevad liivaranna pärast Russalka juures, võib öelda, et see rand jääb alles.

"Ma arvan, et rohkem on neid, kes on rahul, et tööd pihta hakkavad ja veel rohkem on neid, kui tööd läbi ja kõik valmis on," märkis ta.